Diari Oficial de la Generalitat Valenciana


Sumari del DOGV 8492, del 22-02-2019 (2019/1697)

Circular número 1/2019, de la Direcció General d'Habitatge, Rehabilitació i Regeneració Urbana, relativa a l'aplicació dels articles 51, 52 i 53 de la Llei 8/2004, de 20 d'octubre, de l'habitatge de la Comunitat Valenciana, en la redacció donada per l'article 82 de la Llei 27/2018, de 27 de desembre, en relació amb els drets de tanteig i retracte a favor de la Generalitat respecte de les transmissions d'habitatges protegits de promoció pública o subjectes a qualsevol règim de protecció pública.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8492

Data del DOGV
:   22-02-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1697


Data del document
:   13-02-2019

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Circular

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori

Circular número 1/2019, de la Direcció General d'Habitatge, Rehabilitació i Regeneració Urbana, relativa a l'aplicació dels articles 51, 52 i 53 de la Llei 8/2004, de 20 d'octubre, de l'habitatge de la Comunitat Valenciana, en la redacció donada per l'article 82 de la Llei 27/2018, de 27 de desembre, en relació amb els drets de tanteig i retracte a favor de la Generalitat respecte de les transmissions d'habitatges protegits de promoció pública o subjectes a qualsevol règim de protecció pública. [2019/1697]  
  
La Llei 8/2004, de 20 d'octubre, de l'habitatge de la Comunitat Valenciana, va regular, amb caràcter general, l'aplicació dels drets de tanteig i retracte legal en favor de l'Administració dels habitatges subjectes a algun règim de protecció públic.  
La Direcció General d'Habitatge i Projectes Urbans va dictar la Circular número 2/2005, de 15 d'abril, de 2005, relativa a l'aplicació dels articles 51, 52 i 53 del text legal esmentat, sobre els drets de tanteig i retracte a favor de la Generalitat en els habitatges acollits a qualsevol règim de protecció que no siguen de promoció pública, i delimitar l'àmbit objectiu de l'aplicació de la llei per la concurrència de dues condicions:  
- Que es tracte de segones i successives transmissions (article 51).  
- Que la transmissió s'efectue dins dels deu anys comptadors des de l'última qualificació definitiva (article 53).  
Així mateix, quant a l'àmbit temporal d'aquesta i tenint en compte que la Llei 8/2004, de 20 d'octubre, no recull cap disposició expressa en aquest sentit, es va entendre d'aplicació el principi general d'irretroactivitat de les normes, considerant que el criteri a aplicar havia de ser el següent:  
El règim de tanteig i retracte derivat de la llei serà plenament aplicable en les segones i posteriors transmissions que es produïsquen respecte d'habitatges protegits la qualificació definitiva dels quals s'haguera atorgat amb posterioritat al 21 d'abril de 2005, data de la seua entrada en vigor.  
En segones i posteriors transmissions d'habitatges subjectes a qualsevol règim de protecció pública la data de qualificació definitiva del qual és anterior a la seua entrada en vigor, el dret de tanteig i retracte només serà aplicable si el seu règim específic de protecció ja l'haguera previst, en aquest cas es regirà per les determinacions contingudes en aquest, i el nou règim de tanteig i retracte només serà aplicable en la mesura que siga compatible amb aquell.  
Posteriorment, el Decret 75/2007, de 18 de maig, del Consell, pel qual s'aprova el Reglament de protecció pública a l'habitatge, la disposició transitòria segona del qual va ser declarada vigent pel Decret 90/2009, de 26 de juny, del Consell, pel qual s'aprova el Reglament d'habitatges de protecció pública en el que faça referència al títol III relatiu a la promoció pública d'habitatge, va articular l'aplicació de la regulació que sobre drets de tanteig i retracte s'establia en la Llei 8/2004, de l'habitatge de la Comunitat Valenciana, i en el citat Reglament per als habitatges de promoció pública, i s'estableix que:  
  
Els drets de tanteig i retracte establits en la Llei 8/2004, de l'habitatge, de la Comunitat Valenciana, serà d'aplicació directa i íntegrament a les segones i successives transmissions d'habitatges d'aquesta naturalesa la data de qualificació definitiva del qual o d'atorgament d'escriptura pública de primera transmissió, siga posterior a l'entrada en vigor de la llei esmentada, és a dir, 21 d'abril de 2005.  
En el cas dels habitatges de promoció pública la primera transmissió de la qual s'haguera formalitzat en escriptura pública anterior a l'entrada en vigor d'aquesta llei, el dret de tanteig i retracte es regirà pel règim legal vigent al temps d'aquest atorgament, sense perjudici de l'aplicació complementària de la regulació continguda en la Llei 8/2004 i en el Decret 75/2007, en el que no contradiga el text legal mencionat.  
  
Amb l'entrada en vigor de Llei 27/2018, de 27 de desembre, de mesures fiscals, de gestió administrativa i financera i d'organització de la Generalitat (d'ara en avant, LMFGAFOG), s'ha donat un nou impuls a l'exercici dels drets d'adquisició preferent que ostenta la Generalitat en relació amb la transmissió d'habitatges de promoció pública i els subjectes a algun règim de protecció pública regulats en la Llei 8/2004, de 20 d'octubre, de l'habitatge de la Comunitat Valenciana, en donar-se una nova redacció als articles 51, 52 i 53 del cos legal esmentat.  
  
L'actual redacció dels preceptes legals esmentats, operada per l'article 82 LMFGAFOG, estableix que l'Administració de la Generalitat ostenta els drets de tanteig i retracte respecte de les segones i successives transmissions inter vivos, gratuïtes o oneroses, voluntàries o derivades d'un procediment d'execució patrimonial, dels habitatges de promoció pública o construïts sota qualsevol règim de protecció pública, durant tot el període de vigència del règim de protecció que corresponga comptador des de la qualificació definitiva, a excepció dels supòsits legals que s'esmenten. Això significa, bàsicament, que la Llei 27/2018, de 27 de desembre, suprimeix la limitació temporal que contenia la vigent Llei de l'habitatge respecte del terme d'exercici dels drets de tanteig i retracte dels habitatges protegits (10 anys des de la qualificació definitiva corresponent), i atorgar a la Generalitat un dret d'adquisició preferent durant tot el període de vigència del règim de protecció a què estiguen subjectes (article 51). Al mateix temps, s'amplia el termini per a l'exercici d'aquests drets, que passa a seixanta dies naturals a partir de l'endemà d'aquell en què s'haja produït la recepció de la notificació correctament formulada.  
  
Resulta necessari que aquesta direcció general dicte les instruccions necessàries per a implementar la posada en marxa del nou règim legal després de l'entrada en vigor de l'article 82 del text legal esmentat, en relació amb l'exercici dels drets de tanteig i retracte legal d'acord amb la disposició transitòria quarta en relació amb la disposició final tercera, respecte de les transmissions efectuades amb posterioritat a l'1 de gener de 2019, hagen sigut notificades o no segons el preceptuat per l'article 52 de la Llei 8/2004, de 20 d'octubre, de l'habitatge de la Comunitat Valenciana. És per això que, sense menyscapte dels drets d'adquisició preferent que, amb caràcter general, es reconeixen a la Generalitat respecte dels habitatges de promoció pública o subjectes a algun règim de protecció, l'exercici d'aquests drets atendrà els criteris següents:  
  
  
Primer. En relació amb les notificacions que es presenten a partir de l'1 de gener de 2019, data d'entrada en vigor de la Llei 27/2018, de 27 de desembre, per a l'exercici dels drets de tanteig i retracte legal previstos en l'article 52 de la Llei 8/2004, en la seua nova redacció, respecte de la segona o ulteriors transmissions d'habitatges acollits als règims de protecció pública anteriors al Reial decret llei 31/1978, de 31 d'octubre, els serveis territorials d'habitatge i rehabilitació comunicaran a l'interessat la no-procedència de la notificació mencionada, ja que no resulta d'aplicació a aquestes els drets de tanteig i retracte legal esmentats. Igualment, s'informarà els ciutadans que ho sol·liciten que no estan subjectes als drets de tanteig i retracte legal les segones o ulteriors transmissions d'aquests habitatges i que no és necessària la presentació de les comunicacions mencionades per a efectuar les transmissions que es pretenguen dels habitatges esmentats.  
  
Segon. A les notificacions que es presenten respecte de segones i posteriors transmissions d'habitatges acollits a qualsevol règim de protecció pública, que no siguen de promoció pública, posteriors al reial decret llei mencionat amb anterioritat, continuaran aplicant-se els criteris continguts en la Circular núm. 2/2005, de la Direcció General d'Habitatge i Projectes Urbans, de data 15 d'abril de 2005, sense perjudici de l'ampliació temporal de l'atribució dels drets d'adquisició preferent derivat de la Llei 27/2018, de 27 de desembre, durant tot el període de vigència del règim de protecció que corresponga a comptar des de la qualificació definitiva i altres determinacions legals derivades del text legal esmentat compatibles amb aquell.  
Quan, d'acord amb els punts abans esmentats, es considera que no és procedent l'exercici dels drets de tanteig i retracte, pel cap del Servei Territorial d'Habitatge que corresponga es resoldrà, en aquest sentit, com més prompte millor i es notificarà a l'interessat.  
  
Tercer. A les notificacions que es presenten respecte de segones i posteriors transmissions d'habitatges de promoció pública els serà aplicable la disposició transitòria segona del Decret 75/2007, de 18 de maig, del Consell, pel qual s'aprova el Reglament de protecció pública a l'habitatge, sense perjudici de l'ampliació temporal de l'atribució dels drets d'adquisició preferent derivat de la Llei 27/2018, de 27 de desembre, durant tot el període de vigència del règim de protecció que corresponga a comptar des de la qualificació definitiva i altres determinacions legals derivades del text legal esmentat, compatibles amb aquell.  
  
  
Quart. Finalment, no es consideraran transmissions a l'efecte de l'exercici dels drets d'adquisició preferent de l'Administració i, en conseqüència, no estan subjectes al deure de notificar, quan es tracte de la transmissió d'una quota indivisa de l'habitatge a favor d'una altra persona titular d'aquesta, quan tinga lloc per extinció de condomini previ sobre l'habitatge o per divisió de la cosa comuna.  
En el quadre que s'adjunta com a annex I figuren reflectits els diversos supòsits assenyalats.  
Aquesta circular, per raó dels efectes que produeix, es publicarà en el Diari Oficial de la Generalitat Valenciana, de conformitat amb l'article 6 de la Llei 40/2015, d'1 d'octubre, de règim jurídic del sector públic, i s'aplicarà a partir de l'endemà d'aquesta publicació.  
  
  
València, 13 de febrer de 2019.- El director general d'Habitatge, Rehabilitació i Regeneració Urbana: Rafael Francisco Briet Seguí.